JY LEES NOU Hanna Grobler, Bok van Blerk se nuwe meisie?
Kwart voor tien Australiese tyd (sowat kwart voor twee die middag by ons) lui my selfoon. ''Dis Bok van Blerk hier uit Brisbane. Hannatjie is so bietjie in 'n flat spin oor 'n onderhoud wat jy met haar wil doen.''
Dié einste Kiki (Hanna Grobler) van kykNET se gewilde Getroud met Rugby-faam is 'n week en 'n half voor Bok se musiektoer na Australië afgeskop het, die rede vir nuwe vlinders op sy maag. Die lekker soort. Maar hy wil nie hê mense moet dinge ryp druk deur oor 'n ''verhouding'' te praat in die pers nie. En Hanna wou darem eers per SMS by hom hoor of hy nie liewer met my wou gesels nie.
Ons moet nog eers uitvind wat ons alles na mekaar aantrek. Ons het so 'n paar keer saamgekuier. Dis nog als so vars. Maar ek ken haar al lank. Sy laat my lag en dís wat ek nodig het.
Die konserte is baie lekker tot dusver. Ons was al in Perth en Melbourne en is nou in Brisbane. En dan gaan ons nog Sondag Sydney toe. Volgende Woensdag keer ons terug na Suid-Afrika. Die mense is vir seker mal oor ''De la Rey'' en die goed op my nuwe CD, Afrikanerhart. Hulle huil lang trane en almal wil huis toe kom. Die nuwe CD verkoop soos soetkoek.
Oee, dis als nog so vars. Ek het so 'n benoude gevoel op my maag. Ons het nog nie eens gesoen nie. Ons dans gereeld. Ons het so 'n mal dansie wat ons saam doen as die gier ons beetpak.
Een van haar karakters in 'n kinderprogram is Katie, en sy hou baie van my liedjie ''Katie''. (Lag baie en hard oor al die vrae.)
Dis regtig als nog baie vars en ek hoop nie jy verongeluk nou 'n mooi ding deur so voortydig daaroor te skryf nie! Doen eerder later 'n mooi storie. Ek leen iemand se Australiese selfoon en dis baie duur en hierdie onderhoud hou nou baie lank aan. Jy is báie erg! As jy régtig respek vir die liefde gehad het, sou jy nie nou al die storie gedoen het nie. (Lag weer hard.)
Ek sal nou 'n bier moet gaan drink vir bietjie lafenis en ophou praat, anders gaan die vrou wie se foon ek leen baie ontsteld wees.